Steven Crowder

Steven Blake Crowder (født 7. juli 1987) er en amerikansk-kanadisk konservativ politisk kommentator, komiker og skuespiller. Crowder er vert for humor-podcasten Louder with Crowder som hovedsakelig dekker amerikanske nyheter, politikk og popkultur fra et konservativt ståsted. Kontoen hans har vært suspendert fra YouTube en rekke ganger grunnet anklager om rasistiske og homofobe utsagn.

Bakgrunn 
Crowders far er amerikansk og hans mor fransk-kanadisk. Crowder har dobbelt statsborgerskap og snakker flytende fransk og engelsk. Som barn var Crowder stemmeskuespiller i barneserien Artur, hvor han gav stemme til rollefiguren Alan i sesong 5 til 6. Crowder hadde i tillegg en rolle i filmen To Save a Life, som hadde premiere i 2009. Fra 2009 fram til 2012 var Crowder fast ansatt i nyhetskanalen Fox News.

I august 2012 giftet Crowder seg med Hilary Crowder. I forbindelse med bryllupet publiserte Crowder en artikkel for Fox News hvor han fremla fordelene med seksuelt avhold før ekteskap.

Kampsport 
Crowder deltar i kampsportkonkurranser og er tilhenger av mixed martial arts (MMA). Han var forkjemper for legaliseringen av kampsporten i New York.

Podkast og andre sosiale medier 
Podkasten Louder with Crowder strømmes daglig på hans Youtube-kanal StevenCrowder, på Spotify, nettsiden Rumble og hans egen nettside louderwithcrowder.com. Spesielt Youtube-kanelen har gjort Crowder populær blant unge konservative tilskuere. I hans mest populære Youtube-videoer diskuterer han polariserende debattemaer med studenter på forskjellige campuser i USA. Konseptet i disse videoene går ut på at Crowder utfordrer hvem som helst til å endre hans mening. Konseptet gjorde Crowder til en viral "meme" med slagordet "Change My Mind".

Referanser

Eksterne lenker 
 
 
 

Fødsler i 1987
Personer fra Wayne County i Michigan
Youtubere fra USA
Politiske kommentatorer fra USA